WhatsApp se fout kan jou flater word | Netwerk24
09 Augustus 2018 08:51
WhatsApp het begin vanjaar gesê hy het meer as 1,5 miljard gebruikers wat 65 miljard boodskappe per dag stuur.
’n Kuberveiligheidsgroep in Israel waarsku WhatsApp het ’n fout wat toelaat dat kuberkrakers vals boodskappe na individue en groepe kan stuur.
Die maatskappy Check Point Software Technologies sê hy het ’n sekuriteitsfout in WhatsApp ontdek.
Die fout bied kuberkrakers die moontlikheid om “boodskappe te onderskep en te manipuleer". Dit kan hulle ook toelaat om foutiewe inligting te versprei.
Check Point het WhatsApp in kennis gestel van die probleem. WhatsApp het glo laat weet hy kan nie dadelik die probleem regstel nie weens die manier hoe die app gebou is.
Check Point sê hy het besluit om die inligting openbaar te maak omdat mense in Indië en Brasilië al vermoor is weens vals WhatsApp-boodskappe.
WhatsApp het onlangs ’n “tag” aan boodskappe geheg van iemand wat aangehaal en aangestuur word en het veranderinge aan groepe se gesprekke aangebring om die verspreiding van verkeerde inligting te beperk.
WhatsApp sê dit het niks met sy enkripsiefunksie te doen nie.
Facebook het WhatsApp in 2014 gekoop.
Meer oor: Check Point | Whatsapp | Kuberkrakers
4 kan nou saamklets op WhatsApp-video